Helmut Kohl

Helmut Josef Michael Kohl (* 3. apryla 1930 w Ludwigshafenje; † 16. junija 2017 runje tam) bě němski křesćanskodemokratiski politikar, kiž běše wot 1982 do 1998 jako nawoda čorno-žołteho knježerstwa šesty zwjazkowy kancler Němskeje. W běhu politiskeho žiwjenja skutkowaše jako ministerski prezident Porynsko-Pfalcy (1969–76), zwjazkowy předsyda strony CDU (1973–98) a wjednik opozicije w zwjazkowym sejmje (1976–82).

Po złamanju čerwjeno-žołteje koalicije a wuspěšnym wothłosowanju wo wuprajenju njedowěry přećiwo kanclerej Helmutej Schmidtej (SPD) bu Kohl dnja 1. oktobra 1982 za šesteho zwjazkoweho kanclera woleny. Nawjedowaše koaliciju stronow CDU/CSU a FDP hač do lěta 1998, hdyž zhubješe we wólbach swoju wjetšinu. Helmut Kohl je ze 16 lětami w zastojnstwje najdlěje amtěrowacy zwjazkowy kancler Němskeje hač do dźensnišeho.

Pod nawodom Kohla zjednoćištej so w lěće 1990 NDR a ZRN po 41 lětach znowa, čehoždla ma wón wosebje w konserwatiwnych kruhach přimjeno „kancler jednoty“.

 Wotkazaj 

 www.helmut-kohl.de Webstrona Konrada Adenaueroweje załožby wo Helmuće Kohlu

Kategorija:Němski politikar
Kategorija:Rodź. 1930
Kategorija:Zemr. 2017
Kategorija:Muž
Kategorija:Čłon CDU
Kategorija:Zwjazkowy kancler Němskeje
Kategorija:Zapósłanc zwjazkoweho sejma
Kategorija:Wosoba (Ludwigshafen)
Kategorija:Politikar (20. lětstotk)